
הכנסת
ועדת הפנים והגנת הסביבה

ירושלים , ט' בכסלו תשע"ח
27.11.2017
הודעה לעיתונות

ועדת הפנים אישרה את תקן הכליאה לשנה נוספת
בדיון עלתה השאלה כיצד יעמוד שב"ס בהוראת בג"ץ - שאסיר יקבל 4.5 מ"ר
בעוד שנה יהיו 6000 אסירים עודפים שאי אפשר לשחררם על פי חוק, והמשך כליאתם יהיה מנוגד לפסיקת בג"ץ בנושא הצפיפות
ועדת הפנים בראשות ח"כ דודי אמסלם אישרה את תקן הכליאה לשנה נוספת, על רקע השינויים הנדרשים בשרות בתי הסוהר לאור פסיקת בג"ץ בעניין הצפיפות בבתי הסוהר. יו"ר הוועדה, ח"כ דודי אמסלם: "עד שבג"ץ לא פסק, אנחנו חברי הכנסת דיברנו הרבה על הצפיפות הלא אנושית בבתי הסוהר, קיימנו דיונים וסיורים וכלום לא קרה. הכנסת רק מייעצת. הרשות המבצעת אם היא רוצה היא שומעת לעצותיה, ואם לא, אז לא. השופט אליקים רובינשטיין דרך את המערכת וכיוון אותה באמצעות הלו"ז שהכתיב. עכשיו למערכת אין ברירה והיא חייבת לפעול".
על פי החלטת בג"ץ ממרץ 2018 יש להקפיד על צפיפות פחותה בבתי הסוהר, ועד דצמבר 2018 יש להגיע ל4.5 מ"ר לאסיר.
יו"ר הוועדה, ח"כ אמסלם: "בתי כלא חדשים לא ייבנו תוך חצי שנה. כמה אסירים צריך לשחרר כדי לרווח ל4.5 מטר לאסיר?" סג"ד קתרין בן צבי, שב"ס: "כדי להגיע לפסיקת בג"ץ צריך לשחרר אלפי אסירים, מעל 8000 מיטות. אם היום בתא של 22 מטר יש 10 מיטות, לפי התקן החדש נוכל להציב שם רק 5 מיטות. לפי המצבה הנוכחית זה אומר שיש 6000 אסירים ללא מקום כליאה. אין לי מענה חוקי לזה, כי אני לא יכולה לשחרר אותם. התביעה ומשרד המשפטים נדרשים לומר מה לעשות בדצמבר 2018. איך להקטין עד אז את זרם הנכנסים ולהגדיל את זרם המשתחררים".
ח"כ יעל גרמן: "מה זה אתם חסרי מענה? אתם צריכים לתת מענה". קתרין בן צבי: "כשאדם נכנס למאסר, ביום כניסתו מחושב לו תאריך השחרור המנהלי שלו. מקזזים לו 3 שבועות לשנה. לפני זה הוא לא יכול להשתחרר, אלא אם תחליט ועדת השחרורים לשחררו בשליש".
עו"ד שני אילוז, לשכת עורכי הדין: "בג"ץ נתן לוח זמנים עד מרץ 2018. אפשר להתקין הוראת שעה – שניתן לאפשר לאסירים לעלות לוועדת שחרורים כעבור מחצית תקופת מאסר במקום שליש. יש כמובן להגביל זאת סוג העבירות ושיהיה רק במאסר ראשון".
רותם טובול, לשכת עורכי הדין: "הייתה תקופה שלא היו שחרורים מנהליים. אולי אפשר העוד דרך להגדיל את מספר השחרורים המנהליים. החדרים בבתי הסוהר מפוצצים".
ח"כ בני בגין: "שמה של ועדת דורנר היה ועדה ציבורית לבדיקת מדיניות ענישה. כוונתה ההיתה לנסות להביא למצב שמפחיתים את זרם הנכנסים לבתי הסוהר בעקבות הצעות חוק לא אחראיות, שתמיד דורשות החמרת ענישה. להנחות לא להביא הצעות חוק שיקבעו עונש מרבי גבוה. לצערי בשנתיים האחרונות אפילו הממשלה לא עומדת בהנחה זו".

